記悔
作者：陸游
朝代：宋

paragraphs: 我悔不學農，力耕泥水中。
二月始穡事，十月畢農功。
我悔不學醫，早讀黄帝書。
名方手自緝，上藥如山儲。
不然去從戎，白首捍塞壖。
最下作巫祝，爲國祈豐年。
猶勝業文辭，志在斗升祿。
一朝陪衆雋，所望亦已足。
豈知賦命薄，平地成怨仇。
生爲馬伏櫪，死爲狐首丘。
已矣何所悲，但悔始謀錯。
賦詩置座傍，聊以志吾怍。